
ΠΕΡΙΛΗΨΗ

 

Κάποιες νύχτες, όταν κοιτάζουμε τα αστέρια, αναρωτιόμαστε αν κάπου εκεί έξω κάποιος άλλος κοιτάζει και αυτός τα αστέρια.

Σήμερα θα μάθουμε την απάντηση.

Υπάρχουν αλήθειες που αλλάζουν τα πάντα με το που τις μαθαίνεις. Αλήθειες που κάνουν την ανθρωπότητα να σταματήσει με ό,τι ασχολείται και να κοιτάξει τον ουρανό με νέα μάτια. Αλήθειες που μας αναγκάζουν να επανεξετάσουμε όχι μόνο το ποιοι είμαστε, αλλά και το ποιοι θα μπορούσαμε να γίνουμε.

Κάπου στη Νεβάδα, μια σφαίρα τριών μέτρων προσγειώθηκε απαλά στην έρημο. Ήρθε για να κατακτήσει;  Ήρθε για να προειδοποιήσει;

Κάποια λάθη δεν σου δίνουν δεύτερη ευκαιρία και η ανθρωπότητα έχει ήδη κάνει αυτό το λάθος μια φορά.



«Γη» - μια λέξη που σημαίνει «ζωή» σε εκατοντάδες γλώσσες και «θάνατος» σε μία.

 


Κεφάλαιο 1: Η Άφιξη

Ο ήλιος έδυε πίσω από τους βράχους στη Νεβάδα, βάφοντας τον ουρανό κόκκινο. Μια παράξενη σιωπή τύλιγε την έρημο, διακοπτόμενη μόνο από το ελαφρύ θρόισμα του ανέμου που χάιδευε τα αγκάθια των κάκτων. Κανείς δεν φανταζόταν πως, σε λίγα λεπτά, η πορεία της ανθρωπότητας θα άλλαζε για πάντα.

Στις 19:47 τοπική ώρα, κάτι εμφανίστηκε στον ουρανό. Δεν ήταν κομήτης ούτε ένα αστέρι που έπεφτε με τη γνωστή ταχύτητα και τη χαρακτηριστική φλεγόμενη ουρά. Κατέβαινε ελεγχόμενα, σαν να στόχευε με ακρίβεια το σημείο προσγείωσής του. Στο Κέντρο Ελέγχου της Βάσης Nellis, ο Σμήναρχος Μάικλ Ράμσεϊ κοίταζε τις οθόνες των ραντάρ, προσπαθώντας να αποκωδικοποιήσει τα δεδομένα.

Ένας Λοχαγός έτρεξε σε μια κονσόλα. Τα μάτια του άνοιξαν διάπλατα καθώς εξέταζε τα δεδομένα του ραντάρ.

«Κύριε, αυτό δεν συμπεριφέρεται όπως τα συνηθισμένα διαστημικά σκουπίδια. Η ταχύτητά του είναι ασυνήθιστα αργή, σαν να αψηφά τους νόμους της βαρύτητας. Όλα δείχνουν ότι είναι κάτι μηχανικό.»

«Ενημέρωσε αμέσως την NASA και το Πεντάγωνο» διέταξε ο Ράμσεϊ. «Κάτι μου λέει πως οι αναφορές μας απόψε δεν θα αφορούν καιρό ή πτήσεις.»

Σε όλη αυτή την πλευρά της ηπείρου, δεκάδες σταθμοί ραντάρ κατέγραφαν το ίδιο ιπτάμενο αντικείμενο. Στο NORAD, στον Όρος Τσάιεν, στο Κολοράντο, ο στρατηγός Τζέιμς Κόλινς, ένας άντρας με τρεις δεκαετίες υπηρεσίας, παρακολουθούσε τα στοιχεία με σκυθρωπό και προβληματισμένο βλέμμα.

«Αυτό δεν είναι φυσιολογικό, ελέγχει σαφώς την κάθοδό του. Πρόκειται για ιπτάμενη συσκευή. Θέλω όλες τις μονάδες του στρατού σε συναγερμό.»

Στο κέντρο της NASA στο Χιούστον, η Δρ. Έλενα Σάντσες, επικεφαλής αστροφυσικός με εξειδίκευση στα άγνωστα ουράνια φαινόμενα, ενεργοποίησε όλα τα οπτικά συστήματα του εργαστηρίου της. Το αντικείμενο ήταν πολύ κοντά στην επιφάνεια της Γης και φαινόταν καθαρά στα επίγεια τηλεσκόπια. Στην οθόνη φαινόταν καθαρά η σφαίρα. Τα σκούρα μάτια της παρέμεναν συγκεντρωμένα στην οθόνη, καθώς ανέλυε τα δεδομένα που κατέφθαναν από παντού.

«Οι ιδιότητες της σφαίρας είναι πρωτόγνωρες», είπε στον συνεργάτη της. «Η επιφάνειά της απορροφά και αντανακλά το φως με τρόπο που υποδηλώνει σύνθετη μεταλλική δομή. Τα κύματα που επιστρέφουν στα ραντάρ είναι περισσότερα από όσα πήγαν προς αυτήν. Στα ραντάρ φαίνεται τεράστια σε σχέση με το πραγματικό της μέγεθος. Λες και φουσκώνει για να γίνει πιο ευδιάκριτη και να τη δουν όλα τα ραντάρ.»

Η σφαίρα προσγειώθηκε σε μια απομονωμένη περιοχή της ερήμου, εκατό μίλια νότια του Λας Βέγκας. Ακούμπησε απαλά, χωρίς να προκαλέσει κρατήρα ή το παραμικρό σημάδι αλλοίωσης στο έδαφος. Η επιφάνειά της είχε μια μεταλλική ιριδίζουσα γυαλάδα που άλλαζε ανάλογα με τη γωνία θέασης.

Μέσα σε λίγες ώρες, η περιοχή είχε περικυκλωθεί από στρατιωτικές μονάδες. Σκηνές εκστρατείας, κινητές μονάδες επικοινωνιών και τεχνολογικός εξοπλισμός μετέτρεψαν το σημείο σε προσωρινή επιστημονική βάση. Μια μεγάλη σκηνή κάλυπτε τη σφαίρα και μέσα βρίσκονταν ο στρατηγός Τζέιμς Κόλινς, ένας συνταγματάρχης βοηθός του, η Δρ. Έλενα Σάντσες και δύο βοηθοί της από τη NASA, επιστήμονες και αυτοί της ίδιας ειδικότητας. Καθώς πλησίασαν τη σφαίρα, αυτή άρχισε να εκπέμπει έναν απαλό, μελωδικό ήχο – καθόλου επιθετικό ή απειλητικό, μα γαλήνιο.

«Νομίζω ότι προσπαθεί να επικοινωνήσει μαζί μας,» είπε η Δρ. Σάντσες. «Εκτός από τον ευχάριστο ήχο που ακούμε, εκπέμπει και σήμα Wi-Fi χωρίς κωδικό, με όνομα δικτύου ΓΑΙΑ. Ο ανιχνευτής γλωσσών λέει πως είναι μια λέξη από την αρχαία Ελληνική γλώσσα και σημαίνει Γη, στη γλώσσα των αρχαίων Ελλήνων. Πώς είναι δυνατόν; Πού είμαστε! Στον Πλανήτη των Πιθήκων, όπου αρχαίοι άνθρωποι κατέληξαν σε μια μελλοντική εκδοχή της Γης; Έχω υπόψη μου έναν Έλληνα επιστήμονα που κάποια στιγμή στο παρελθόν είχε κάνει μια μελέτη για την Αρχαία Ελληνική γλώσσα. Αυτός σίγουρα μπορεί να μας βοηθήσει. Έχω το τηλέφωνό του.»

Σε κάποιο μαλακό κρεβάτι, σε μια πόλη, των Ηνωμένων Πολιτειών, ο Έλληνας επιστήμονας ξύπνησε από τον ήχο του κινητού του. Άκουσε για λίγο και μετά ρώτησε νυσταγμένα:

«Ένα αντικείμενο από το διάστημα που μιλάει Αρχαία Ελληνικά; Είστε σίγουρη;»

«Απολύτως. Ο ανιχνευτής γλωσσών το επιβεβαιώνει. Θυμάμαι ότι παλιότερα είχατε δημιουργήσει ένα λογισμικό πρόσθετο για την ενσωμάτωση της Αρχαίας Ελληνικής στον αυτόματο μεταφραστή. Το έχετε ακόμη;»

Ο καθηγητής δίστασε.

«Πριν πω οτιδήποτε, μπορείτε να δείξετε το πρόσωπό σας;»

Η Δρ. Σάντσες άνοιξε την κάμερα. Εκείνος την αναγνώρισε αμέσως.

«Υπάρχει κάποιος υψηλόβαθμος στο χώρο; Αυτά που θα πω είναι άκρως εμπιστευτικά.»

«Ο στρατηγός Τζέιμς Κόλινς είναι παρών. Σας τον δίνω.»

Ο στρατηγός εμφανίστηκε στην οθόνη. Ο καθηγητής τον κοίταξε, παρατήρησε τον χώρο γύρω του, ύστερα μίλησε:

«Δυστυχώς, όχι. Το κατάσχεσε η NASA, κατόπιν διαταγής της CIA. Ένας φίλος μου, που είχε αξιόπιστες πληροφορίες, μου επιβεβαίωσε πως χαρακτηρίστηκε ως τεχνολογία υψηλού κινδύνου. Η Αρχαία Ελληνική δεν είναι απλώς μια παλιά γλώσσα· διαθέτει μια εσωτερική λογική και ακρίβεια που την καθιστά ιδανική για σύνθετες νοητικές διεργασίες. Για κάθε έννοια, διαθέτει λέξεις που προσφέρουν σαφήνεια και ακρίβεια στο νόημα. Όμως, αντί να διδάσκεται, πολεμήθηκε. Έγιναν συντονισμένες προσπάθειες να ξεχαστεί ακόμα και από τον ίδιο τον λαό της. Όχι επειδή ήταν περιττή, αλλά επειδή ήταν ιδανική για χρήση σε προγραμματισμό και τεχνητή νοημοσύνη – και αυτό ακριβώς ήθελαν να αποκρύψουν. Η ίδια η CIA τη χαρακτήρισε επικίνδυνη. Όχι γιατί προκαλούσε βλάβες, αλλά γιατί παρείχε δύναμη μέσω ακρίβειας σε όποιον τη χρησιμοποιούσε σωστά.»

Έκανε μια παύση.

«Αν δεν μπορείτε να εξασφαλίσετε πρόσβαση, στείλτε να με φέρουν κοντά σας.»

Ξαφνικά, όλοι όσοι ήταν στην σκηνή με το αντικείμενο, άκουσαν στο μυαλό τους, στα Αγγλικά: «Μην μπείτε στον κόπο να φέρετε τον καθηγητή. Μιλάω όλες τις γήινες γλώσσες. Θα σας μιλάω και θα σας γράφω στα Αγγλικά. Απλώς για να μην μπερδεύεστε, μιας και η τηλεπαθητική επικοινωνία σάς είναι άγνωστη, προτείνω να επικοινωνούμε μέσω του υπολογιστή της σκηνής. Μη φοβάστε. Είμαι φίλος. Έρχομαι από πάρα πολύ μακριά για να σας προειδοποιήσω για μια απειλή που κατευθύνεται προς τον πλανήτη σας.»

Ένα κύμα ανάμικτων συναισθημάτων έκπληξης, θαυμασμού και φόβου, πλημμύρισε τους παρευρισκόμενους. 

«Ζητώ τη συμμετοχή όλων των αρχηγών – πολιτικών, στρατιωτικών, θρησκευτικών – και των κορυφαίων επιστημόνων από όλα τα κράτη της Γης.»

Ο στρατηγός Κόλινς στράφηκε προς τον χειριστή του υπολογιστή και του είπε. 

«Ρώτησέ το από που έρχεται.»

Η απάντηση εμφανίστηκε άμεσα στην οθόνη: «Είμαι αγγελιοφόρος από έναν μακρινό πλανήτη, πέρα από τον γαλαξία σας. Στον πλανήτη μου ζήσαμε μια τρομακτική απειλή, που τώρα κινείται προς τον δικό σας, τη Γη.

«Ρώτησέ το για το ποια είναι η φύση της απειλής,» είπε η Δρ. Σάντσες απευθυνόμενη στον χειριστή του ηλεκτρονικού υπολογιστή. 

Η απάντηση ήταν αινιγματική.

«Όλα στην ώρα τους. Πρώτα χρειάζεται να συγκεντρωθούν οι ηγέτες όλων των κρατών, Πολιτικοί, Στρατιωτικοί, Θρησκευτικοί και οι κορυφαίοι επιστήμονές τους. Αυτά που έχω να πω αφορούν όλη την ανθρωπότητα όχι μόνο όσους βρίσκονται στη σκηνή.»

Ύστερα από μια νύχτα γεμάτη προσμονή, ο ήλιος ανέβαινε αργά πάνω από τα ανατολικά βουνά. Το πρώτο φως της ημέρας μπήκε από ένα παραθυρόφυλλο της σκηνής, που είχε ανοιχτεί στο πλάι, και έπεσε πάνω στην αινιγματική σφαίρα. Εκεί, στο κέντρο της ερήμου, άνθρωποι από διαφορετικούς κόσμους – επιστήμονες, στρατιωτικοί, αξιωματούχοι – στέκονταν σιωπηλοί, γνωρίζοντας πια την αλήθεια: δεν ήμασταν μόνοι. Κι όμως, η ανακούφιση δεν κράτησε πολύ. Η απάντηση στο ερώτημα της μοναξιάς στο σύμπαν συνοδευόταν από μια σκοτεινή σκιά. Δεν ήρθαν για να σώσουν – ήρθαν για να προειδοποιήσουν.

 


Κεφάλαιο 2: Οι Παγκόσμιοι Ηγέτες

Μέσα από τα θολά τζάμια του Οβάλ Γραφείου, ο Πρόεδρος των Ηνωμένων Πολιτειών παρατηρούσε σιωπηλός τους κήπους που βυθίζονταν στο ψυχρό φως του απογεύματος. Παρά τις πολλές κρίσεις που είχε αντιμετωπίσει στα εξήντα χρόνια της ζωής του, τίποτε δεν τον προετοίμασε γι’ αυτό που άκουγε εκείνη τη στιγμή.

«Επαναλάβετέ μου αυτό που μόλις είπατε, Αρχιστράτηγε,» είπε χωρίς να απομακρυνθεί από το παράθυρο.

Η φωνή του Αρχιστράτηγου ακούστηκε τραχιά μέσα από το ασφαλές τηλέφωνο: «Κύριε Πρόεδρε, έχουμε επικοινωνία με ένα μικρό εξωγήινο σκάφος που προσγειώθηκε στη Νεβάδα. Ζητάει συνάντηση με τους ηγέτες και επιστήμονες από όλα τα κράτη του κόσμου.»

«Πόσοι το ξέρουν αυτό;»

«Απ’ ό,τι με ενημέρωσε ο στρατηγός Τζέιμς Κόλινς, περιορισμένος αριθμός προσωπικού, κύριε. Έχουμε κρατήσει απόλυτη μυστικότητα.»

«Καλά. Συγκαλέστε το Συμβούλιο Εθνικής Ασφαλείας σε μισή ώρα. Στο εξωγήινο σκάφος – τη σφαίρα – θα δώσουμε το κωδικό όνομα ΑΓΓΕΛΙΟΦΟΡΟΣ.

Δύο ώρες αργότερα, σε μια ασφαλή αίθουσα επικοινωνιών του Πενταγώνου, επτά οθόνες υψηλής ανάλυσης εμφάνιζαν τα πρόσωπα των ηγετών των ισχυρότερων κρατών του πλανήτη. Ο προηγμένος τεχνικός εξοπλισμός εξασφάλιζε ταυτόχρονη, κρυπτογραφημένη επικοινωνία, που δεν μπορούσε να παραβιαστεί από κανέναν. Ο Πρόεδρος άνοιξε τη συζήτηση: 

«Κυρίες και κύριοι συνάδελφοι, είμαι σίγουρος πως αυτό που θα ακούσετε είναι πραγματικά απίστευτο. Ωστόσο, σας διαβεβαιώνω ότι είναι απόλυτα αληθινό και υποστηρίζεται από αδιάσειστα στοιχεία. Αυτή τη στιγμή, σας στέλνουμε το υλικό από τις μετρήσεις των ραντάρ, την προσγείωση και φωτογραφίες του σφαιρικού αντικειμένου, το οποίο αποκαλούμε Αγγελιοφόρο.»

Στη συνέχεια τους ανακοίνωσε το αίτημα του Αγγελιοφόρου.

«Τι ακριβώς ζητάει;» ρώτησε ο ηγέτης της Κίνας, δείχνοντας να μην το πιστεύει.

«Μια συνάντηση με όλους τους ηγέτες και τους κορυφαίους επιστήμονες όλων των χωρών της Γης. Ισχυρίζεται πως πλησιάζει μια απειλή που αφορά ολόκληρη την ανθρωπότητα.»

«Και πώς μπορούμε να εμπιστευτούμε κάτι που δεν καταλαβαίνουμε; Αυτό ενδέχεται να είναι παγίδα,» είπε ο Γάλλος Πρόεδρος.

«Ποιες επιλογές έχουμε αν ο Αγγελιοφόρος αποδειχθεί εχθρικός; Είμαστε σε θέση να τον σταματήσουμε;» ρώτησε η Γερμανίδα Καγκελάριος.

Ο Αρχιστράτηγος που παρακολουθούσε τη συνομιλία, απάντησε ψύχραιμα: «Οι επιστήμονές μας εκτιμούν ότι η τεχνολογία του είναι αιώνες μπροστά από τη δική μας. Αν ήθελε να μας βλάψει, θα το είχε ήδη κάνει – ή μπορεί να το κάνει, είτε τον εμπιστευτούμε είτε όχι.» Η σιωπή που ακολούθησε ήταν απόλυτη. Κάθε ηγέτης μετρούσε ψύχραιμα τις πιθανές συνέπειες, όχι μόνο για την ανθρωπότητα, αλλά και για τη χώρα του.

«Προτείνω να κάνουμε ένα διάλειμμα δύο ωρών. Ο καθένας από εμάς να μιλήσει με τους συμβούλους του. Στη συνέχεια, θα λάβουμε την απόφαση,» είπε ο Πρόεδρος των Ηνωμένων Πολιτειών.

Κατά τη διάρκεια του διαλείμματος, τα τηλέφωνα άναψαν στα κέντρα αποφάσεων των επτά πρωτευουσών. Πρόεδροι, πρωθυπουργοί, υπουργοί, θρησκευτικοί ηγέτες, ανώτατοι στρατιωτικοί, επιστήμονες και διπλωμάτες συνεδρίαζαν πυρετωδώς.

Όταν οι ηγέτες επανασυνδέθηκαν, η ατμόσφαιρα ήταν εντελώς διαφορετική. Η αρχική σύγχυση είχε δώσει τη θέση της σε μια ζοφερή αποδοχή της πραγματικότητας.

«Η απόφαση που θα πάρουμε είναι ριψοκίνδυνη. Είτε τον εμπιστευόμαστε, είτε τον θεωρούμε εχθρό,» ξεκίνησε ο Πρόεδρος των Ηνωμένων Πολιτειών.

«Και αν επιλέξουμε τη δεύτερη εκδοχή;» ρώτησε ο Γάλλος Πρόεδρος.

«Τότε πιθανότατα είμαστε ήδη νεκροί,» απάντησε η Γερμανίδα Καγκελάριος.

«Προτείνω ψηφοφορία. Όσοι συμφωνούν να εμπιστευτούμε τον Αγγελιοφόρο να ψηφίσουν ΝΑΙ,» πρότεινε ο ηγέτης της Κίνας.

Μία προς μία, οι φωνές ακούστηκαν: «Ηνωμένες Πολιτείες - Ναι.» «Ρωσία - Ναι.» «Κίνα - Ναι.» «Ηνωμένο Βασίλειο - Ναι.» «Γαλλία - Ναι.» «Γερμανία - Ναι.» «Ιαπωνία - Ναι.»

Επτά Ναι. Ήταν η πρώτη φορά που υπήρξε ομόφωνη απόφαση μεταξύ των υπερδυνάμεων της Γης.

«Κύριοι, μόλις πήραμε τη σημαντικότερη απόφαση στην ιστορία της ανθρωπότητας,» είπε ο Πρόεδρος των Ηνωμένων Πολιτειών.

«Ίσως αυτή να ήταν και η τελευταία,» πρόσθεσε σιγανά ο Ρώσος ηγέτης.

Μέσα σε πέντε ώρες, είχε δημιουργηθεί ένα υπερασφαλές, ιδιωτικό δίκτυο επικοινωνίας. Κορυφαίοι τεχνικοί από όλες τις χώρες εργάστηκαν ακατάπαυστα για να συνδέσουν τις κυβερνήσεις όλου του κόσμου σε ένα κεντρικό σύστημα. Σε κάθε χώρα, στην πιο καλά προστατευμένη αίθουσα συσκέψεών της, συγκεντρώθηκαν οι πολιτικοί, ανώτατοι στρατιωτικοί, θρησκευτικοί ηγέτες, καθώς και η επιστημονική τους ελίτ. Τον λόγο είχε κάθε αρχηγός κράτους, ο οποίος εξέφραζε τις απόψεις όλων των παρευρισκόμενων στην αίθουσα. Αν δεν υπήρχε πλήρης συμφωνία, υπερίσχυε η άποψη της πλειοψηφίας.

Στην έρημο της Νεβάδα, οι επιστήμονες παρακολουθούσαν σιωπηλοί το ιδιωτικό δίκτυο, στο οποίο ήταν πλέον συνδεδεμένος και ο Αγγελιοφόρος. Στην οθόνη προβλήθηκε μια λίστα με τα ονόματα των χωρών που συμμετείχαν. Η λίστα μεγάλωνε συνεχώς, ώσπου κάποια στιγμή εξαφανίστηκε και στη θέση της, μέσα από ένα τρεμόπαιγμα, εμφανίστηκε η εικόνα ενός πλανήτη – πανομοιότυπου με τη Γη. Ταυτόχρονα, από τα ηχεία ακούστηκε η ήρεμη, επιβλητική φωνή του Αγγελιοφόρου:

